SIR শুনানির মধ্যেই বাংলায় অমিত শাহ!

নয়াদিল্লি: প্রধানমন্ত্রী নরেন্দ্র মোদির (Narendra Modi) সফরের রেশ কাটতে না কাটতেই এবার বাংলা সফরে আসছেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। নতুন বছর শুরুর আগেই, আগামী ২৯ ডিসেম্বর সোমবার তিনদিনের রাজ্য সফরে কলকাতায় (Kolkata) পৌঁছনোর কথা তাঁর। সূত্রের খবর, এই সফরেই ২০২৬ সালের বিধানসভা নির্বাচনের (West Bengal Assembly Election 2026) রণকৌশল চূড়ান্ত করতে পারেন বিজেপির (BJP) প্রাক্তন সর্বভারতীয় সভাপতি।

রাজ্যে যখন স্পেশাল ইনটেনসিভ রিভিশন (SIR) শুনানি ঘিরে রাজনৈতিক পারদ চড়ছে, ঠিক সেই সময়েই শাহের এই সফরকে ঘিরে জোর চর্চা। বিজেপি সূত্রে দাবি, ‘মিশন ২৬’-এর ব্লুপ্রিন্ট তৈরি করতেই এই বাংলা সফর। তিনদিনের ঠাসা কর্মসূচি শেষে ৩১ ডিসেম্বর বুধবার রাতে দিল্লি ফেরার কথা কেন্দ্রীয় স্বরাষ্ট্রমন্ত্রীর।

আরও পড়ুন: নিউটাউনে ‘দুর্গা অঙ্গন’-এর শিলান্যাস আজ, বাংলার ঐতিহ্যের নয়া ঠিকানা পাচ্ছে শহর

কী কী কর্মসূচি অমিত শাহের?

বিজেপি সূত্রে জানা গিয়েছে, ২৯ ডিসেম্বর রাতেই কলকাতায় পৌঁছে সল্টলেকে বিজেপির রাজ্য কার্যালয়ে রাজ্য নেতৃত্বের সঙ্গে বৈঠক করবেন অমিত শাহ।

৩০ ডিসেম্বর সকালে সাংবাদিক সম্মেলন করবেন তিনি। এরপর দলের কোর কমিটির সঙ্গে গুরুত্বপূর্ণ বৈঠকে বসার কথা রয়েছে। ওইদিন রাতেই কলকাতায় সঙ্ঘ নেতৃত্বের সঙ্গে কো-অর্ডিনেশন বৈঠক করবেন কেন্দ্রীয় সমবায়মন্ত্রী।

সফরের শেষ দিন ৩১ ডিসেম্বর বুধবার সায়েন্স সিটি অডিটোরিয়ামে কলকাতা পুরনিগম এলাকার বিজেপি নেতা-কর্মীদের সঙ্গে বৈঠক করবেন শাহ। পাশাপাশি রাজ্যের বিজেপি সাংসদ ও বিধায়কদের সঙ্গেও বৈঠকের সম্ভাবনা রয়েছে। ওইদিন গিরিশ ঘোষের মূর্তিতে মাল্যদান করার পর সিস্টার নিবেদিতার বাড়ি যাওয়ারও কর্মসূচি রয়েছে তাঁর। সবশেষে রাতেই দিল্লি ফিরে যাবেন কেন্দ্রীয় স্বরাষ্ট্রমন্ত্রী।

উল্লেখ্য, গত ২০ ডিসেম্বর নদিয়ায় প্রধানমন্ত্রীর সভা করার কথা থাকলেও ঘন কুয়াশার কারণে কপ্টার নামতে না পারায় কর্মসূচি বাতিল হয়। কলকাতা বিমানবন্দর থেকেই ফোনে অডিয়ো বার্তা দেন প্রধানমন্ত্রী। সেই ঘটনার ঠিক দশদিনের মাথায় অমিত শাহের বাংলা সফরকে বিশেষ তাৎপর্যপূর্ণ বলেই মনে করছে রাজনৈতিক মহল। SIR শুনানি, ভোটার তালিকা বিতর্ক এবং ‘মিশন ২৬’, এই তিন প্রেক্ষাপটে অমিত শাহের তিনদিনের সফর বাংলার রাজনীতিতে কী বার্তা দেয়, সেদিকেই এখন তাকিয়ে বঙ্গ বিজেপি।